Γιεβγκένι Πασουκάνις

Ο Γιεβγκένι Μπρονισλάβοβιτς Πασουκάνις (, 23 Φεβρουαρίου 1891 – Σεπτέμβριος 1937) ήταν Σοβιετικός νομικός, συγγραφέας του έργου Γενική θεωρία του Δικαίου και μαρξισμός.

Γεννήθηκε στη Στάριτσα, στην περιοχή Τβερ της Ρωσικής Αυτοκρατορίας. Ήταν μέλος του Ρωσικού Σοσιαλδημοκρατικού Κόμματος Εργατών και άρχισε νομικές σπουδές το 1909 στην Αγία Πετρούπολη. Λόγω των προοδευτικών ιδεών του καταδιώχθηκε από την αστυνομία και κατέφυγε στη Γερμανία, συνεχίζοντας σπουδές στο Μόναχο. Επέστρεψε το 1914 στη Ρωσία. Το 1918 προσχώρησε στο κόμμα των μπολσεβίκων. Το 1918 διορίσθηκε δικαστής στη Μόσχα και ανέλαβε πολιτικό και ερευνητικό έργο. Το 1924 διορίσθηκε καθηγητής Πανεπιστημίου στην Κομμουνιστική Ακαδημία.

Την ίδια χρονιά δημοσίευσε το έργο Γενική θεωρία του δικαίου και μαρξισμός. Ως σήμερα θεωρείται το σημαντικότερο έργο στη μαρξιστική θεωρία του δικαίου. Μεταφράστηκε σε πολλές γλώσσες και έγινε αντικείμενο πυκνού σχολιασμού.

Στο έργο αυτό, ο Πασουκάνις αμφισβητεί την ερμηνεία του δικαίου μέσω του καταναγκασμού και δείχνει την ομολογία της εμπορευματικής μορφής (ανταλλαγή μεταξύ ελεύθερων και ίσων εμπορευματοπαραγωγών) και της νομικής μορφής (ελεύθερα και ίσα υποκείμενα). Υποστηρίζει επίσης ότι στον κομμουνισμό το δίκαιο θα εξαλειφθεί, διότι είναι δομικά καπιταλιστικό φαινόμενο.

Η τελευταία του θέση τον έκανε να δεχτεί αρκετές κριτικές από νομικούς και να θεωρηθεί ύποπτος στη σταλινική περίοδο που θεωρούσε αναγκαία την ενίσχυση και όχι την τάση μαρασμού του δικαίου.

Ο Πασουκάνις αναγκάστηκε σε αναθεωρήσεις των θέσεων του και για μερικά χρόνια μπόρεσε να συνεχίσει ομαλά την καριέρα του. Διορίσθηκε μάλιστα διευθυντής του Ινστιτούτου Σοβιετικού Δικαίου το 1931 και το 1936 Βοηθός Κομισάριος Δικαιοσύνης της ΕΣΣΔ.

Τον Ιανουάριο του 1937 συνελήφθη και καθαιρέθηκε από τις θέσεις του. Δικάσθηκε και καταδικάσθηκε σε θάνατο ως τροτσκιστής. Εκτελέστηκε τον Σεπτέμβριο του 1937.

 Εργογραφία (ενδεικτική)

 Μαρξισμός και Δίκαιο (1924)
 Το Διεθνές Δίκαιο (1926)

 Μελέτες περί Πασουκάνις 
 BEIRNE, Piers (ed.). Revolution in Law. London, Routlegde, 1990
 HARMS, Andreas. Warenform und Rechtsform. Zur Rechtstheorie von Eugen Paschukanis. Baden-Baden, Nomos, 2007
 HEAD, Michael. Evgeny Pashukanis: A Critical Reappraisal. London, Routledge, 2007
 NAVES, Márcio Bilharinho, Marxismo e direito - um estudo sobre Pachukanis, São Paulo, Boitempo, 2000
 MIÉVILLE, China. Between Equal Rights: A Marxist Theory of International Law. London, Brill, 2005
 DI MASCIO, Carlo, Pašukanis e la critica marxista del diritto borghese, Firenze, Phasar, 2013
 DI MASCIO, Carlo, Note su 'Hegel. Stato e diritto' di Evgeny Pashukanis, Firenze, Phasar, 2020

 Παραπομπές 

 Πηγές 
 https://www.marxists.org/archive/pashukanis/index.htm

Κατηγορία:Μαρξισμός
Κατηγορία:Δίκαιο της Σοβιετικής Ένωσης
Κατηγορία:Θύματα της Μεγάλης Εκκαθάρισης
Κατηγορία:Σοβιετικοί συγγραφείς
Κατηγορία:Λιθουανοί συγγραφείς